
Text rozhodnutia
SLOVENSKÁ REPUBLIKA
UZNESENIE Ústavného súdu Slovenskej republiky
I. ÚS 581/2015-16 Ústavný súd Slovenskej republiky na neverejnom zasadnutí senátu 16. decembra 2015 predbežne prerokoval sťažnosť spoločnosti B.P.A. spol. s r. o., Rádiová 49, Bratislava, zastúpenej advokátom JUDr. Petrom Škultétym, Heydukova 2139/3, Bratislava, vo veci namietaného porušenia jej základného práva podľa čl. 46 ods. 1 Ústavy Slovenskej republiky rozsudkom Rozhodcovského súdu Slovenskej obchodnej a priemyselnej komory a takto rozhodol: Sťažnosť spoločnosti B.P.A. spol. s r. o. o d m i e t a ako neprípustnú.
Odôvodnenie: I. 1. Spoločnosť B.P.A. spol. s r. o., Rádiová 49, Bratislava (ďalej len „sťažovateľka“), sa včas podanou sťažnosťou domáhala zrušenia už uvedeného rozsudku, ktorým ju Rozhodcovský súd Slovenskej obchodnej a priemyselnej komory (ďalej len „rozhodcovský súd“) zaviazal zaplatiť žalobcovi sumu 55 093,32 € s príslušenstvom.
2. Pred tým, ako Ústavný súd Slovenskej republiky (ďalej len „ústavný súd“) pristúpil k opodstatnenosti či dôvodnosti ústavnej sťažnosti, skúmal splnenie podmienok jej prejednateľnosti a zistil, že smeruje proti rozhodnutiu rozhodcovského súdu, proti ktorému je jeho právomoc vylúčená, pretože rozhodcovské súdy nie sú orgánmi verejnej moci, takže ich rozhodnutia nie sú preskúmateľné v konaní podľa čl. 127 Ústavy Slovenskej republiky (ďalej len „ústava“) – stanovisko ústavného súdu sp. zn. PLz. ÚS 5/2015 z 18. novembra 2015. 3. Z týchto dôvodov ústavnému súdu nezostávalo iné riešenie, ako návrh sťažovateľky podľa § 25 ods. 2 zákona Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov odmietnuť. P o u č e n i e : Proti tomuto rozhodnutiu nemožno podať opravný prostriedok. V Košiciach 16. decembra 2015

Zdroj: KAUZIS.SK – https://www.kauzis.sk/judikatura/r/ECLI:SK:USSR:2016:1.US.581.2015.1 (dáta aktuálne k 11. 11. 2026). Záväzné je znenie zverejnené súdom.




